RIALACHÁN CUR CHUN FEIDHME (AE) 2022/2253 ÓN gCOIMISIÚN

an 14 Samhain 2022

lena ndeonaítear údarú Aontais le haghaidh na fine táirgí bithicídeacha ‘Colgate-Palmolive Lactic acid PT 2’ i gcomhréir le Rialachán (AE) Uimh. 528/2012 ó Pharlaimint na hEorpa agus ón gComhairle

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid (1), agus go háirithe an chéad fhomhír d’Airteagal 44(5) de,

De bharr an mhéid seo a leanas:

An 29 Eanáir 2019, chuir Colgate Palmolive Sp. Z.o.o iarratas faoi bhráid na Gníomhaireachta Eorpaí Ceimiceán (“an Ghníomhaireacht”) i gcomhréir le hAirteagal 43(1) de Rialachán (AE) Uimh. 528/2012 ar údarú Aontais le haghaidh na fine táirgí bithicídeacha ar a dtugtar “Colgate-Palmolive_Lactic acid_PT 2” de chineál táirge 2, mar a thuairiscítear in Iarscríbhinn V a ghabhann leis an Rialachán sin, agus thug sé deimhniú i scríbhinn gur chomhaontaigh údarás inniúil na Fraince meastóireacht a dhéanamh ar an iarratas. Rinneadh taifead den iarratas faoi chás-uimhir BC-HK051319-37 sa Chlár do Tháirgí Bithicídeacha.

Is é aigéad L-(+)-lachtach substaint ghníomhach “Colgate-Palmolive Lactic acid PT 2”, ar substaint é a airítear sa liosta Aontais de shubstaintí gníomhacha formheasta dá dtagraítear in Airteagal 9(2) de Rialachán (AE) Uimh. 528/2012 i gcás chineál táirge 2.

An 25 Lúnasa 2021, chuir an t-údarás inniúil meastóireachta, i gcomhréir le hAirteagal 44(1) de Rialachán (AE) Uimh. 528/2012, tuarascáil mheasúnaithe agus conclúidí a mheastóireachta faoi bhráid na Gníomhaireachta.

An 23 Márta 2022, chuir an Ghníomhaireacht tuairim (2) faoi bhráid an Choimisiúin, an dréacht-achoimre ar shaintréithe an táirge bhithicídigh le haghaidh “Colgate-Palmolive Lactic acid PT 2” agus an tuarascáil mheasúnachta deiridh ar an bhfine táirgí bithicídeacha, i gcomhréir le hAirteagal 44(3) de Rialachán (AE) Uimh. 528/2012.

Is é conclúid na tuairime sin gur “fine táirgí bithicídeacha” atá in “Colgate Palmolive Lactic acid PT 2” de réir bhrí Airteagal 3(1), pointe (s), de Rialachán (AE) Uimh. 528/2012, go bhfuil sé incháilithe le haghaidh údarú Aontais i gcomhréir le hAirteagal 42(1) den Rialachán sin agus, faoi réir na dréacht-achoimre ar shaintréithe an táirge bhithicídigh a chomhlíonadh, go gcomhlíonann sé na coinníollacha a leagtar síos in Airteagal 19(1) agus (6) den Rialachán sin.

An 12 Aibreán 2022, rinne an Ghníomhaireacht an dréacht-achoimre ar shaintréithe an táirge bhithicídigh a tharchur chuig an gCoimisiún i dteangacha oifigiúla uile an Aontais i gcomhréir le hAirteagal 44(4) de Rialachán (AE) Uimh. 528/2012.

Molann an Ghníomhaireacht ina tuairim go ndéanfaidh sealbhóir an údaraithe tástáil calraiméadrachta scanacháin dhifreálaigh le haghaidh tháirgí ionadaíocha na meitea-achoimrí uile ar shaintréithe an táirge bhithicídigh i gcás “Colgate-Palmolive Lactic acid PT 2” mar choinníoll san údarú. Ba cheart a dheimhniú leis an tástáil sin nach ndéanfar táirgí ionadaíocha na meitea-achoimrí sin a aicmiú mar mheascán féin-imoibríoch. Aontaíonn an Coimisiún leis an moladh sin agus measann sé gur cheart tíolacadh thorthaí na tástála sin a bheith ina choinníoll a bhaineann le cur ar fáil ar an margadh agus úsáid na fine táirgí bithicídeacha “Colgate Palmolive Lactic acid PT 2” i ngach meitea-achoimre ar shaintréithe an táirge bhithicídigh de bhun Airteagal 22(1) de Rialachán (AE) Uimh. 528/2012. Cé go mbeidh sonraí le soláthar tar éis dheonú an údaraithe, measann an Coimisiún freisin nach ndéanann an méid sin difear don chonclúid maidir le comhlíonadh an choinníll faoi Airteagal 19(1), pointe (d), den Rialachán sin ar bhonn na sonraí atá ann cheana.

TAR ÉIS AN RIALACHÁN SEO A GHLACADH:

Airteagal 1

Deonaítear leis seo údarú Aontais darb uimhir údaraithe EU-0028421-0000 do Colgate Palmolive Sp. Z.o.o maidir leis an bhfine táirgí bithicídeacha “Colgate-Palmolive Lactic acid PT 2” a chur ar fáil ar an margadh agus a úsáid faoi réir chomhlíonadh na dtéarmaí agus na gcoinníollacha a leagtar amach in Iarscríbhinn I agus i gcomhréir leis an achoimre ar shaintréithe an táirge bhithicídigh a leagtar amach in Iarscríbhinn II.

Tá an t-údarú ón Aontas bailí ón 5 Nollaig 2022 go dtí an 30 Samhain 2032.